Koos Kombuis maak nuwe album danksy publiek | Maroela Media
Koos Kombuis se stem was so byna vir altyd stil. Dié anti-establishmentsanger vertel hy het reeds "vir almal gesê ek is klaar met musiek". Dit was egter 'n duet saam met die sanger Pietman Geldenhuys wat hom aan sy liefde vir musiek herinner het, en nou is 'n nuwe album op pad.
"Dit was ook maar net-net," sê dié sanger, "of ek het musiek vir ewig vaarwel geroep. Gelukkig het ek besef, 'hel, musiek is nog steeds lekker'."
Intussen het Kombuis hom op die publiek beroep om hom te steun in die vervaardiging van sy jongste projek, 'n folk-album met multikulturele elemente. Genoeg geld is ingesamel om die vervaardiging van die album te verseker.
Dié album heet Langpad na Lekkersing en word opgedra aan die legendariese David Kramer.
"Lekkersing is meer as 'n pleknaam, dis ook 'n verwysing na David Kramer se liedjie 'Matchbox Full of Diamonds', en Langpad is natuurlik ook die titel van 'n bekende video wat deur Jan Horn geskiet is en later op TV uitgesaai is," sê hy.
Musikante soos Riku Lätti, Willim Welsyn, Anna Davel, Stef Bos en Ramon Alexander het reeds hul betrokkenheid aangedui.
Kramer gaan moontlik ook by die album betrokke wees. "Koos se spore en myne het al baie oor die jare gekruis. Ons het die ou land met bicycle en bakkie platgery. Nou stap hy in die rigting van Lekkersing en nooi my om saam 'n draai daar te kom maak. Lyk vir my ek moet my rooi vellies afstof en my blikkitaar instem. Wie weet, miskien kry ons 'n diamant of twee langs die pad," sê Kramer.
Kombuis sê egter meer geld is nodig om 'n album van 'n hoër gehalte te maak.
"As ons meer kan kry, kan ons langer in die ateljee deurbring en meer doen. R100 000 was die absolute minimum. Volgens sommige van ons konsultante kos dit deesdae ten minste R300 000 om 'n CD te maak. Ons mik nou vir R200 000. Dan kan ons ook meer geld in post-produksie instoot."
Langpad na Lekkersing word in September en Oktober opgeneem.
Die eerste oplaag sal uit die hand verkoop word en beskikbaar wees vir aflaai op die internet. Die CD sal eers volgende jaar in winkels versprei word.
As jy wil betrokke raak, of iets vir die projek bydra, besoek Koos se Jumpstarter-skarefinansieringswebwerf.
Besoek ook sy webwerf en Facebook-blad.
Herrie oor 'Beautiful in Beaufort-Wes'
Ek is bly Koos Kombuis gaan weer 'n CD uitreik. Ek het nie besef wat die onkostes aan so 'n uitreiking behels nie. Ek hoop van Harte sy CD word verwerklik.
Die man sing diep. Hy sing uit sy hart. Sy musiek raak my hart.
As armoede begin druk moet 'n man plan maak. Nou wonder ek net, is die armoede so erg dat nie een van die "Bekende " kunstenaars kan bydra nie. Nog 'n ding, Koos het so paar jaar gelede nogal in die pers luid laat weet hy sien af van sy Afrikanerskap, Nê Koos. Onthou Afrikaans is inherent deel van die Afrikaner. Nou, watter taal sing jy deesdae en dan ook die nuwe CD, in watter taal, seker nie afrikaans nie.